โตเกียวสวนศก. ดันเบี้ยโต28%
โตเกียวมารีนประกันชีวิตสวนเศรษฐกิจซบ ตั้งเป้าปีนี้เพิ่มเบี้ยรับรวมผ่านตัวแทน 28.20%
3 ก.พ. 2559

โตเกียวมารีนประกันชีวิตสวนเศรษฐกิจซบ ตั้งเป้าปีนี้เพิ่มเบี้ยรับรวมผ่านตัวแทน 28.20%
นายสมโพชน์ เกียรติไกรวัล รองประธานเจ้าหน้าที่บริหาร ประธานเจ้าหน้าที่บริหารช่องทางการขาย บริษัท โตเกียวมารีน ประกันชีวิต (ประเทศไทย) เปิดเผยว่า ปี 2559 บริษัทตั้งเป้าเบี้ยรับรวมผ่านช่องทางตัวแทน 3,900 ล้านบาท เพิ่มขึ้น 28.20% จากปี 2558 ที่มีเบี้ยรับรวม 3,042 ล้านบาท ส่วนเบี้ยใหม่ผ่านช่องทางตัวแทน ตั้งเป้าไว้ 1,050 ล้านบาท เพิ่มขึ้น 20% สวนทางกับภาวะเศรษฐกิจที่หลายสถาบันคาดว่าจะชะลอตัว และเบี้ยต่ออายุผ่านช่องทางตัวแทน คาดว่าจะทำได้ 2,850 ล้านบาท
ทั้งนี้ เบี้ยรับรวมผ่านช่องทางตัวแทนคิดเป็น 3 ใน 4 ของเบี้ยรับรวมทั้งหมดของบริษัทในปี 2559 นี้ 4,353 ล้านบาท โดยบริษัทจะรักษาอัตราการต่ออายุของลูกค้าเก่าไม่ต่ำกว่า 98% เท่ากับปี 2558 
นอกจากนี้ บริษัทยังคงเน้นขายประกันบำนาญที่เพิ่มผลตอบแทนให้ลูกค้าปีละ 0.5% หลังเกษียณเพื่อให้สอดคล้องกับอัตราเงินเฟ้อ ควบคู่กับผลิตภัณฑ์ประกันสุขภาพ เพื่อรองรับค่ารักษาพยาบาลที่เพิ่มขึ้นทุกปี โดยปัจจุบันอัตราการเคลมประกันสุขภาพของลูกค้าอยู่ในสัดส่วน 70%
สำหรับข้อเสียของการมุ่งขายประกันกลุ่มบำนาญ คือ ต้องตั้งสำรองเงินกองทุนสูงมาก โดยตลอด 6 ปีที่ขายประกันบำนาญได้เติมทุนก้อนใหม่แล้ว 1,300 ล้านบาท ทำให้มีทุนจดทะเบียนที่ชำระแล้ว 2,282.65 ล้านบาท เพื่อรักษาระดับเงินกองทุนให้เป็นที่ไว้วางใจของลูกค้า แต่แผนการขยายธุรกิจปีละประมาณ 20% ทำให้ปัจจุบันไม่ต้องเพิ่มทุนอีก เพราะเมื่อทำธุรกิจได้ระยะหนึ่ง จะมีรายได้และเงินเข้ามาหมุนเวียนมากขึ้น เพียงพอกับขนาดของธุรกิจในปัจจุบัน
อย่างไรก็ตาม บริษัทยังไม่สนใจ เพราะมีความเสี่ยง ไม่มีการค้ำประกันรายได้ที่แน่นอน และผลตอบแทนยังขึ้นอยู่กับผลการลงทุนด้วย บริษัทยังต้องการเป็นแหล่งออมเงินที่ปลอดภัยสำหรับลูกค้าในระยะยาว 
ปัจจุบันบริษัทมีฐานลูกค้าเกือบ 4 หมื่นราย ลูกค้าที่จ่ายเบี้ยสูงสุดของบริษัทอยู่ที่ปีละ 30 ล้านบาท ปีนี้จะขยายฐานลูกค้าให้หลากหลายมากขึ้น จากเดิมที่เจาะกลุ่มผู้มีรายได้สูง ด้านการลงทุน บริษัทมีเงินลงทุนประมาณ 1 หมื่นล้านบาท และยังคงใช้นโยบายการลงทุนอย่างระมัดระวัง โดย 85% ลงทุนในพันธบัตรรัฐบาล ในหุ้นกู้ 10% และหุ้นสามัญ 5% ได้ผลตอบแทนเฉลี่ย 4.5%